復用前韵呈刑部杜丈君章
作者：晁補之
朝代：宋

paragraphs: 杜侯灑墨春雲暮，紛紛滿紙棲鴉聚。
文章不犯世故鋒，牛鬼荒虛瓦棺古。
平生傀磊寧獨此，躋俗唐虞要遭主。
先君諸父盡金蘭，申以婚姻况覶縷。
勞心吏卷官有程，得意朋尊美無度。
尚憶花妍春仲時，休沐黄昏來叩戶。
苦憐蟾桂將十分，欲贈海棠無一句。
巷南巷北相遇稀，而此從公慰懷慕。
安石榴紅儻可期，公不來過我當去。